Sonsverduistering: Pasiënte behandel wat sonskerm in hul oë gesmeer hetDie sonsverduistering wat Maandag, 21 Augustus 2017 in die grootste gedeeltes van die VSA gesien kon word. Foto: R. Baer, S. Kovac/Citizen CATE Experiment via AP) Diegene wat na alternatiewe metodes gesoek het om hul oë te beskerm tydens vandeesweek se sonsverduistering in die VSA, moet nou behandeling ontvang nadat hulle sonskerm in hul oë gesmeer het. Trish Patterson, ŉ verpleegster, het aan WCYB gesê daar was geen persone met skade nadat hulle direk na die son gekyk het nie, maar sy en haar kollegas het ŉ paar pasiënte gehad wat pyn ervaar het toe hulle sonskerm in hul oë gesmeer het. Die persone is na ŉ oogkundige verwys. Persone wat sukkel om te sien ná die sonsverduistering word aangeraai om ook ŉ oogkundige te sien. Die laaste algehele sonsverduistering in die VSA was in 1979 en toe het slegs vyf state in die noordweste van die land totale donkerte beleef. Minstens 14 state het Maandag beleef hoe die dag vir ŉ oomblik nag geword het, maar die hele Noord-Amerika, Sentraal-Amerika en die boonste gedeelte van Suid-Amerika het ŉ gedeelte van die verduistering gesien. Volgens navorsers gaan Suid-Afrika op 25 November 2030 ook ŉ algehele sonsverduistering beleef.